SAUK ŉ gevallestudie van Zuma se staatsvergryp, sê DASABC-gebou in Kaapstad Foto: Maroela Media Dit wat met die SAUK gebeur is ŉ gevallestudie van pres. Jacob Zuma se staatsvergryp-projek, ŉ tasbare voorbeeld van dit wat gebeur wanneer staatsinstansies deur politieke aanstellings vir politieke doelwitte oorgeneem word, ten koste van die publiek, het DA-leier Mmusi Maimane gesê. “In Hlaudi Motsoeneng het ons ŉ individu wat deur die openbare beskermer, die hooggeregshof en die appèlhof as oneerlik en onbevoeg vir sy taak bevind is en boonop onwettig aangestel is in die amp van bedryfshoof van die SAUK,” het Maimane Saterdag aan verslaggewers in Kaapstad gesê ná die DA se federale uitvoerende vergadering. “Nieteenstaande bestuur Hlaudi Motsoeneng die SAUK soos sy eie. En die minister van kommunikasie het vir hom haar goedkeuring gegee. Dit is boonop onder sy bestuur dat die SAUK ŉ nettoverlies van R805 miljoen gely het die afgelope twee jaar. Die DA sal nie rus nie totdat Motsoeneng van sy amp gestroop is en die openbare uitsaaier opgebou kan word wat die grondwetlike mandaat eer waarop dit gebou is om in openbare belang op te tree.” Maimane het gesê sy party sal nie ophou totdat Motsoeneng verwyder is nie. “In die lig van die kabinet se aankondiging vandeesweek dat Motsoeneng die hof se uitspraak teen hom moet respekteer en uit sy nuwe amp moet bedank, kan die SAUK-raad nie hierdie besluit langer uitstel nie.” Die DA is in gesprek met sy regspan om te bepaal of Motsoeneng se nuwe aanstelling as groepshoof van korporatiewe sake “onreëlmatig, onwettig en irrasioneel” was. Lees alle vorige berigte oor Hlaudi Motsoeneng op Maroela Media.